Ettepanek: NÕUKOGU OTSUS ühelt poolt Euroopa ühenduste ja nende liikmesriikide ning teiselt poolt Venemaa Föderatsiooni vahelise partnerluse sõlmimist käsitleva partnerlus- ja koostöölepingu protokolli sõlmimise kohta Euroopa Liidu ja selle liikmesriikide nimel, et võtta arvesse Horvaatia Vabariigi ühinemist Euroopa Liiduga /* COM/2014/0101 final - 2014/0052 (NLE) */





SELETUSKIRI Lisatud ettepanek kujutab endast õiguslikku vahendit ühelt poolt Euroopa ühenduste ja nende liikmesriikide ning teiselt poolt Venemaa Föderatsiooni vahelise partnerluse sõlmimist käsitleva partnerlus- ja koostöölepingu protokolli sõlmimiseks, et võtta arvesse Horvaatia Vabariigi ühinemist Euroopa Liiduga: i) Ettepanek: nõukogu otsus protokolli sõlmimise kohta Euroopa Liidu ja selle liikmesriikide nimel; Kõnealune ettepanek esitatakse koos järgmiste dokumentidega: ii) Ettepanek: nõukogu otsus protokolli allkirjastamise ning ajutise kohaldamise kohta Euroopa Liidu ja selle liikmesriikide nimel; iii) Soovitus: nõukogu otsus, millega kiidetakse heaks protokolli sõlmimine Euroopa Komisjoni poolt Euroopa Aatomienergiaühenduse nimel. Vastavalt Horvaatia Vabariigi ühinemisaktile ühineb Horvaatia Vabariik rahvusvaheliste lepingutega, mille Euroopa Liit ja selle liikmesriigid on allkirjastanud või sõlminud, asjaomastele lepingutele lisatavate protokollide kaudu. Partnerlus- ja koostöölepingule, millega sõlmitakse partnerlus ühelt poolt Euroopa ühenduste ja nende liikmesriikide ning teiselt poolt Venemaa Föderatsiooni vahel, kirjutati alla 24. juunil 1994. Leping jõustus 1. detsembril 1997. Nõukogu 14. septembri 2012. aasta otsusega[1] volitati komisjoni alustama asjaomaste kolmandate riikidega läbirääkimisi, et sõlmida kõnealused protokollid. Läbirääkimised Venemaa Föderatsiooniga viidi edukalt lõpule. Venemaa Föderatsioon kiitis protokolli teksti heaks 4. septembri verbaalnoodis ja Euroopa välisteenistus 24. septembri verbaalnoodis. Selline verbaalnootide vahetus, mida nõudis Venemaa Föderatsioon, asendas protokolli parafeerimise. Protokolliga inkorporeeritakse Horvaatia Vabariik lepingu osaliseks ja kohustatakse Euroopa Liitu looma lepingu autentse versiooni ELi uues ametlikus keeles. Protokoll sisaldab klauslit, milles on täpsustatud, et lepingut muudetakse pärast Horvaatia Vabariigi Euroopa Liiduga ühinemise lepingu jõustumist 1. juulil 2013. Eelkõige on Venemaa Föderatsiooniga sõlmitud partnerlus- ja koostöölepingu eesmärk edendada kaubandust ja investeeringuid, sealhulgas veoteenuste kaubandust, ja lepinguga kehtestatakse raamistik eri sektorites tehtava koostöö jaoks, mis piirdub üldise majandus-, finants- ja tehnikakoostööga. Seepärast peaks Euroopa Liit lisaks kohaldatavatele menetluslikele õiguslikele alustele protokolli allkirjastama ja sõlmima ühelt poolt Horvaatia Vabariigi ühinemisakti artikli 6 lõike 2 ja teiselt poolt ELi toimimise lepingu artikli 91, artikli 100 lõike 2 ning artiklite 207 ja 212 alusel. Komisjon leiab, et läbirääkimiste tulemused on rahuldavad ja palub nõukogul – sõlmida Euroopa Liidu ja selle liikmesriikide nimel ühelt poolt Euroopa ühenduste ja nende liikmesriikide ning teiselt poolt Venemaa Föderatsiooni vahelise partnerluse sõlmimist käsitleva partnerlus- ja koostöölepinguga ühinemise protokoll, et võtta arvesse Horvaatia Vabariigi ühinemist Euroopa Liiduga. Euroopa Parlamendil palutakse anda protokollile oma nõusolek. 2014/0052 (NLE) Ettepanek: NÕUKOGU OTSUS ühelt poolt Euroopa ühenduste ja nende liikmesriikide ning teiselt poolt Venemaa Föderatsiooni vahelise partnerluse sõlmimist käsitleva partnerlus- ja koostöölepingu protokolli sõlmimise kohta Euroopa Liidu ja selle liikmesriikide nimel, et võtta arvesse Horvaatia Vabariigi ühinemist Euroopa Liiduga EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 91, artikli 100 lõiget 2 ning artikleid 207 ja 212 koostoimes artikli 218 lõike 6 punktiga a, võttes arvesse Horvaatia Vabariigi ühinemisakti, eriti selle artikli 6 lõike 2 teist lõiku, võttes arvesse Euroopa Komisjoni ettepanekut, võttes arvesse Euroopa Parlamendi nõusolekut[2] ning arvestades järgmist: 1) Kooskõlas nõukogu otsusega 2013/…/EL[3] allkirjastati ühelt poolt Euroopa ühenduste ja nende liikmesriikide ning teiselt poolt Venemaa Föderatsiooni vahelise partnerluse sõlmimist käsitleva partnerlus- ja koostöölepingu protokoll, et võtta arvesse Horvaatia Vabariigi ühinemist Euroopa Liiduga (edaspidi „protokoll”), eeldusel et kõnealune protokoll sõlmitakse. 2) Protokolli sõlmimine toimub eraldi menetluse korras seoses Euroopa Aatomienergiaühenduse pädevusse kuuluvate küsimustega. 3) Protokoll tuleks heaks kiita, ON VASTU VÕTNUD KÄESOLEVA OTSUSE: Artikkel 1 Euroopa Liidu ja selle liikmesriikide nimel kiidetakse heaks ühelt poolt Euroopa ühenduste ja nende liikmesriikide ning teiselt poolt Venemaa Föderatsiooni vahelise partnerluse sõlmimist käsitleva partnerlus- ja koostöölepingu protokoll, et võtta arvesse Horvaatia Vabariigi ühinemist Euroopa Liiduga.* Artikkel 2 Nõukogu eesistujal on õigus nimetada isik(ud), kes on volitatud liidu ja selle liikmesriikide nimel andma hoiule protokolli artikli 4 lõikes 1 sätestatud heakskiitmiskirja. Artikkel 3 Käesolev otsus jõustub selle vastuvõtmise päeval. Brüssel, Nõukogu nimel eesistuja [1] Nõukogu otsus, millega antakse luba alustada läbirääkimisi, et teha lepingutes, mis on allkirjastatud või sõlmitud kas Euroopa Liidu või Euroopa Liidu ja selle liikmesriikide ning ühe või mitme kolmanda riigi või rahvusvahelise organisatsiooni vahel, kohandusi seoses Horvaatia Vabariigi ühinemisega Euroopa Liiduga (nõukogu dokument 13351/12 LIMITED). [2] ELT C […], […], lk […]. [3] ELT L […], […], lk […]. * Protokolli tekst avaldatakse koos allkirjastamise otsusega. PROTOKOLL järgmise dokumendi juurde: PARTNERLUS- JA KOOSTÖÖLEPING, millega sõlmitakse partnerlus ühelt poolt Euroopa ühenduste ja nende liikmesriikide ning teiselt poolt Venemaa Föderatsiooni vahel, et võtta arvesse Horvaatia Vabariigi ühinemist Euroopa Liiduga BELGIA KUNINGRIIK, BULGAARIA VABARIIK, TŠEHHI VABARIIK, TAANI KUNINGRIIK, SAKSAMAA LIITVABARIIK, EESTI VABARIIK, IIRIMAA, KREEKA VABARIIK, HISPAANIA KUNINGRIIK, PRANTSUSE VABARIIK, HORVAATIA VABARIIK, ITAALIA VABARIIK, KÜPROSE VABARIIK, LÄTI VABARIIK, LEEDU VABARIIK, LUKSEMBURGI SUURHERTSOGIRIIK, UNGARI, MALTA VABARIIK, MADALMAADE KUNINGRIIK, AUSTRIA VABARIIK, POOLA VABARIIK, PORTUGALI VABARIIK, RUMEENIA, SLOVEENIA VABARIIK, SLOVAKI VABARIIK, SOOME VABARIIK, ROOTSI KUNINGRIIK, SUURBRITANNIA JA PÕHJA-IIRI ÜHENDKUNINGRIIK, kes on Euroopa Liidu lepingu, Euroopa Liidu toimimise lepingu ja Euroopa Aatomienergiaühenduse asutamislepingu osalised, edaspidi „liikmesriigid”, EUROOPA LIIT, edaspidi „liit”, ja EUROOPA AATOMIENERGIAÜHENDUS ühelt poolt, NING VENEMAA FÖDERATSIOON teiselt poolt, edaspidi koos „lepinguosalised”, ARVESTADES, et partnerlus- ja koostööleping, millega sõlmitakse partnerlus ühelt poolt Euroopa ühenduste ja nende liikmesriikide ning teiselt poolt Venemaa Föderatsiooni vahel (edaspidi „leping”), allkirjastati 24. juunil 1994 Kérkyra saarel; ARVESTADES, et lepingule Horvaatia Vabariigi ühinemise kohta Euroopa Liiduga kirjutati alla 9. detsembril 2011 Brüsselis; ARVESTADES, et vastavalt Horvaatia Vabariigi ühinemistingimusi ning Euroopa Liidu lepingus, Euroopa Liidu toimimise lepingus ja Euroopa Aatomienergiaühenduse asutamislepingus tehtavaid muudatusi käsitleva akti artikli 6 lõikele 2 lepitakse Horvaatia Vabariigi ühinemine lepinguga kokku kõnealuse lepingu protokolli sõlmimise teel; VÕTTES ARVESSE Horvaatia Vabariigi ühinemist Euroopa Liiduga 1. juulil 2013, ON kokku leppinud järgmises. ARTIKKEL 1 Horvaatia Vabariik ühineb käesolevaga lepinguosalisena. Horvaatia Vabariik võtab samal viisil nagu teised liikmesriigid vastu ka lepingu ja lepinguga samal kuupäeval allakirjutatud ning lõppaktile lisatud ühisdeklaratsioonide, deklaratsioonide ja kirjavahetuse, lepingu 21. mail 1997 allakirjutatud ja 1. detsembril 2000 jõustunud protokolli, 27. aprillil 2004 allakirjutatud ja 1. märtsil 2005 jõustunud protokolli ning 23. aprillil 2007 allakirjutatud ja 1. mail 2008 jõustunud protokolli teksti ning võtab neid arvesse. ARTIKKEL 2 Pärast käesolevale protokollile allakirjutamist edastab liit lepingu, lõppakti ja kõigi sellele lisatud dokumentide ning lepingu 21. mai 1997. aasta, 27. aprilli 2004.aasta ja 23. aprilli 2007.aasta protokollide horvaadikeelse versiooni liikmesriikidele ja Venemaa Föderatsioonile. Alates käesoleva protokolli ajutise kohaldamise kuupäevast on käesoleva artikli esimeses lauses viidatud keeleversioon autentne samadel tingimustel kui bulgaaria-, eesti-, hispaania-, hollandi-, inglis-, itaalia-, kreeka-, leedu-, läti-, malta-, poola-, portugali-, prantsus-, rootsi-, rumeenia-, saksa-, slovaki-, sloveeni-, soome-, taani-, tšehhi-, ungari- ja venekeelne tekst. ARTIKKEL 3 Käesolev protokoll on lepingu lahutamatu osa. ARTIKKEL 4 1. Lepinguosalised kiidavad käesoleva protokolli heaks oma menetluste kohaselt. Lepinguosalised teavitavad üksteist selleks vajalike menetluste lõpuleviimisest. Heakskiitmiskirjad antakse hoiule Euroopa Liidu Nõukogu peasekretariaati. 2. Käesolev protokoll jõustub viimase heakskiitmiskirja hoiuleandmisele järgneva kuu esimesel päeval. 3. Käesolevat protokolli kohaldatakse ajutiselt pärast 15 päeva möödumist alates selle allkirjastamise kuupäevast. 4. Käesolevat protokolli kohaldatakse lepinguosaliste vahel lepingu raames tekkivate suhete suhtes alates Horvaatia Vabariigi Euroopa Liiduga ühinemise kuupäevast. ARTIKKEL 5 Käesolev protokoll on koostatud kahes eksemplaris bulgaaria, eesti, hispaania, hollandi, horvaadi, inglise, itaalia, kreeka, leedu, läti, malta, poola, portugali, prantsuse, rootsi, rumeenia, saksa, slovaki, sloveeni, soome, taani, tšehhi, ungari ja vene keeles, kusjuures kõik nimetatud tekstid on võrdselt autentsed. SELLE KINNITUSEKS on täievolilised esindajad käesolevale protokollile alla kirjutanud. Koostatud … (kuupäev) … (koht) EUROOPA LIIDU, EUROOPA AATOMIENERGIAÜHENDUSE JA NENDE LIIKMESRIIKIDE NIMEL VENEMAA FÖDERATSIOONI NIMEL